Baiblo ɔ ji womi ko nɛ e he hia wawɛɛ. Ga womihi nɛ ngɛ mi ɔ je wa Bɔlɔ ɔ ngɔ. (2 Timoteo 3:16) E ma nyɛ ma tsake wa si himi. Baiblo ɔ de ke: "Mawu munyu hɛ ngɛ, e ngɛ he wami." (Hebri Bi 4:12) Baiblo ɔ ma nyɛ ma tsake wa si himi ngɛ blɔhi enyɔ pɔtɛɛ komɛ a nɔ. Kekleekle ɔ, e haa wɔ blɔ tsɔɔmihi nɛ maa ye bua wɔ ngɛ wa si himi mi amlɔ nɛ ɔ. Enyɔne, e yeɔ buaa wɔ nɛ wa leɔ Mawu kɛ e si womi ɔmɛ a he ní.
E haa nɛ wa náa si himi kpakpa amlɔ nɛ ɔ. Baiblo ɔ ma nyɛ maa ye bua wɔ kɛ tsu wa nyagba amɛ a he ní. E kɛ ga womi kpakpa ha wɔ ngɛ níhi nɛ nyɛɛ se ɔmɛ a he.
Nɔ́ nɛ wa maa pee konɛ wa ná bua jɔmi kɛ nɔmlɔ tso mi he wami kpakpa.
—La 37:8; Abɛ 17:22.
Bɔ nɛ e sa kaa waa ba wa jemi ha.—1 Korinto Bi 6:9, 10.
Vicent kɛ Annalou nɛ a ngɛ Asia nɛ a sɛ gba si himi mi kɛ we ɔ ná ga womi nɛ Baiblo ɔ kɛ ha a he se wawɛɛ. Ke nihi sɛ gba si himi mi ehe ɔ, e yee ha mɛ kaa a maa nu a sibi sisi, nɛ ní sɛɛmi hu peeɔ dengme. Se Vicent kɛ Annalou ngɔ níhi nɛ a kane ngɛ Baiblo ɔ mi ɔ kɛ tsu ní. Mɛni se nɛ a ná? Vicent de ke: "Níhi nɛ i kane ngɛ Baiblo ɔ mi ɔ ye bua mi nɛ i kɛ suɔmi tsu nyagbahi nɛ i kɛ kpe ngɛ wa gba si himi mi ɔ he ní. Baiblo ɔ mi ga womihi nɛ wa kɛ tsu ní ɔ ha nɛ wa ná bua jɔmi ngɛ si himi mi." Annalou hu de ke: "Nihi a nɔ hyɛmi níhi nɛ wa kane ngɛ Baiblo ɔ mi ɔ ye bua wɔ. Amlɔ nɛ ɔ, bua jɔmi ngɛ wa gba si himi ɔ mi. Nɛ wa bua jɔ otihi nɛ waa kɛ ma wa hɛ mi ɔ hu he."
E yeɔ buaa wɔ nɛ wa leɔ Mawu he ní. Vicent kpale de ke: "Baiblo ɔ nɛ i kane ɔ ha nɛ huɛ bɔmi nɛ ngɛ i kɛ Yehowa wa kpɛti ɔ mi wa wawɛɛ." Vicent níhi a si kpami ɔ maa nɔ mi kaa Baiblo ɔ ma nyɛ maa ye bua mo nɛ o le Mawu he ní. Ke o pee jã a, o ma ná e ga womi ɔmɛ a he se wawɛɛ nɛ o ma nyɛ maa pee e huɛ hulɔ. Jehanɛ hu, o ma ba le si himi kpakpa nɛ maa ba hwɔɔ se ɔ he ní fuu. Benɛ wa ma ná "wami nɛ ngɛ kɛ yaa neneene" ɔ. (1 Timoteo 6:19) Womi kpa ko be nɛ ma ha nɛ o le ní kpakpahi kaa jã.
Ke o je Baiblo ɔ kanemi sisi nɛ o ya nɔ nɛ o pee jã a, mo hu o ma nyɛ ma ná he se wawɛɛ. O si himi maa pee kpakpa nɛ o ma ba le Mawu he ní fuu. Ke o ngɛ Baiblo ɔ kanee ɔ, eko ɔ, o be ní komɛ a sisi nue. Ke e ba jã a, nɔ hyɛmi nɔ́ nɛ nyɛɛ se ɔ maa ye bua mo. Etiopia sɔmɔlɔ nɔkɔtɔma ko hi si maa pee jeha 2,000 nɛ be ɔ. E bɔni Baiblo kanemi, se e nui níhi nɛ e kane ɔ sisi. Benɛ Filipo nɛ e ji Yesu kaselɔ ɔ bi lɛ ke e nu níhi nɛ e ngɛ kanee ɔ sisi lo ɔ, e de ke: "Kɛ ma pee kɛɛ nɛ ma nu sisi kaa ja nɔ ko tsɔɔ mi?" * E ha nɛ Filipo ye bua lɛ ejakaa Filipo ji Baiblo tsɔɔlɔ nɛ e he be. (Bɔfo Ɔmɛ A Ní Tsumi 8:30, 31, 34) Ke mo hu o suɔ nɛ o nu Baiblo ɔ sisi saminya a, wa kpa mo pɛɛ nɛ o ngma kɛ gu Intanɛti ɔ nɔ ngɛ www.jw.org/ada, loo ngmaa kɛ ya adrɛs nɛ ngɛ womi tɛtlɛɛ nɛ ɔ mi ɔ kɛ bi nɛ a kɛ mo nɛ ba kase Baiblo ɔ. O ma nyɛ ma hla Yehowa Odasefohi nɛ a ngɛ o kpɔ ɔ mi ɔ a se blɔ, aloo yaa Matsɛ Yemi Asa ko nɛ ngɛ o kpɔ ɔ mi ɔ nɔ. Kane Baiblo ɔ, nɛ o ngɔ nɔ́ nɛ o ngɛ kanee ɔ kɛ tsu ní konɛ o si himi nɛ pee kpakpa.
Ke o yi mi peeɔ mo enyɔɔnyɔ ngɛ Baiblo ɔ he ɔ, wa kpa mo pɛɛ nɛ o hyɛ video kpiti nɛ e yi ji, Mɛni Tsɔɔ Kaa Baiblo ɔ Je Mawu Ngɔ? Ke o ngɛ video nɛ ɔ hlae ɔ, yaa jw.org/ada BAIBLO KASEMI NÍHI > VIDEOHI > BAIBLO Ɔ